Yanvar-may oylarida qancha benzin ishlab chiqarilgani ma'lum bo‘ldi

Davlat statistika qo‘mitasi xabariga ko‘ra, 2020 yilning yanvar-may oylarida respublikada avtomobil benzini ishlab chiqarish hajmi 2019 yilning shu davriga nisbatan ko‘paydi.
Qayd etilishicha, 2019 yilning shu davrida 389 ming tonna benzin ishlab chiqarilgan bo‘lsa, 2020 yilda - 441,3 ming tonna.
Dizel yoqilg‘isini ishlab chiqarish hajmida ham o‘sish kuzatildi. 2019 yilda 437,4 ming tonna dizel ishlab chiqarilgan bo‘lsa, 2020 yilda - 461,6 ming tonna.
Shu bilan birga, O‘zbekiston 2020 yil yanvar-may oylarida neft qazib olishni 2019 yilning shu davriga nisbatan (290,4 ming tonna) biroz oshirdi - 296,3 ming tonnagacha.
2020 yil yanvar-may oylarida tabiiy gaz qazib olish 21,1 milliard kub metrni tashkil etdi, bu 2019 yilning shu davriga nisbatan kam (25,5 milliard kub metr).
2020 yil yanvar-may oylarida O‘zbekiston 620 ming tonnadan ortiq gaz kondensati qazib oldi, bu 2019 yilning shu davriga nisbatan kam (875,9 ming tonna).